ወሳኝና ውሳኔ ያላገኘው የሊጉ እጣ ፈንታ
የኢትዮጵያ ፕሪሚየር ሊግ የ2011 ዓ.ም ዋንጫ ሊጠናቀቅ የሶስት ሳምንታት ጨዋታዎች እየቀሩት የትኛው ቡድን ሻምፒየን እንደሚሆን ፍንጭ ባልሰጠበት ፉክክርም በሂሳባዊ ስኬት መሰረት ሶስት ክለቦች ፋሲል ከነማ፣ መቀሌ 70 እንደርታና ሲዳማ ቡና የተሻለ ዕድል ያላቸው መስሏል።ይሁንና በ27ኛው ሳምንት ኢትዮጵያ ቡና እና በመቀለ 70 እንደርታ መካከል በአዲስ አበባ ስቴድየም ላይ መካሄድ የነበረበት ጨዋታ ሊያካሂድ ባለመቻሉ የፕሪሚየር ሊግ ጨዋታዎች ላልተወሰነ ጊዜ እንዲራዘሙ ምክንያት ሆኗል። ከዚህ
ቀደም ከነበሩት ውድድሮች በተለየ መልኩ የሊጉን መርሃ ግብር በታቀደለት ጊዜ ያጠናቀቃል ተብሎ ተስፋ የተጣለበት የኢትዮጵያ እግር ኳስ ፌዴሬሽን የሁለቱን ቡድኖች ጨዋታ በአዳማው የአበበ ቢቂላ ስታድየም በዝግ ይካሄድ በሚል ቢወስንም ኢትዮጵያ ቡናዎች ግን የፌዴሬሽኑን ውሳኔ ሳይቀበሉት ቀርተዋል። ጉዳዩን ወደ ለዓለም ዓቀፉ የስፖርት ግልግል ችሎት (ካስ) እንደሚወስዱት ወደ ማስታወቅም ተሻግረዋል። ይህን
ተከትሎም በጉዳዩ ላይ ለመወሰን የተቸገረው የኢትዮጵያ እግር ኳስ ፌደሬሽን ታዲያ የፕሪሚየር ሊጉ አጠቃላይ ቀሪ ጨዋታዎች ላልተወሰነ ጊዜ እንዳይካሄዱ የሚል ውሳኔን ምርጫው አድርጓል። ይሁንና ፌዴሬሽኑ ውድድሩን ለማቋረጥ የወሰነበት ዋናው ምክንያት ይህ ነው ብሎ አለማሳወቁና እንዲሁ ብቻ በፀጥታ ስጋት በሚል ሰበብ ውድድሩ መቆሙ በጣም የሚያስገርምና የሚያሳዝን ሆኖም ተገኝቷል። ጉዳዩን ይበልጥ አነጋጋሪ ከማድረግ ባለፈ ፌዴሬሽኑንም ትዝብት ላይ ጥሎታል። የፌዴሬሽኑ ውሳኔ በተለይ በመሪዎቹ ክለቦች ዘንድ ከፍተኛ ተቃውሞ እንዲነሳ ምክንያት ሆኖ ታይቷል። ከዚህ በተጓዳኝ ሊጉን ማቋረጥ አግባብ ነው አይደለም የሚሉ በሁለትጎራ የተሰለፉ የስፖርት ቤተሰቦችን አስተያየትም ማስተናገድ ግድ ብሎታል። ከስፖርት ቤተሰቡ አስተያያት ሰጪዎች መካከልም፤ «ጨዋታዎቹ ላልተወሰነ ጊዜ በሚል እንዲቋረጥ የተደረገበት ሁኔታ በጣም ያሳዝናል፤ ፌዴሬሽኑ የሁለቱን ክለቦች ጨዋታ ማካሄድ ሲያቅተው አጠቃላይ የሊጉን ውድድር ላልተወሰነ ጊዜ ብሎ ማቆሙ ድክመትን ቁልጭ አድርጎ ያሳያል›› የሚሉ አስተያየት ሰጪዎች ቁጥር ልቆ ታይቷል። በዚህ መልክ በአንድ ጨዋታ ምክንያት አጠቃላይ ፕሪሚየር ሊጉ መቋረጡ እጅጉን አሳፋሪ መሆኑን የሚገልፁ የመኖራቸው ያህል፤ በተለይ እግር ኳሱና ፖለቲካው ባልተለየበት ሁኔታ ፕሪሚየር ሊጉ ላልተወሰነ ጊዜ መቋረጡ እውነትና ትክክል ነው» የሚሉም አልጠፉም። ፌዴሬሽኑ የሊጉን ውድድር ከማቋረጥ ይልቅ ግጥሚያዎቹን በምንና በጥሩ መልኩ መምራት እንዳለበት ከሁሉም የባለድርሻ ጋር መምከር እንዳለበት የሚያስገንዝቡም ቁጥራቸው በርካታ ሆኗል። የሁለቱ ክለቦች ጨዋታ መራዘምና የሊጉ መርሃ ግብር መቋረጥ የስፖርት ቤተሰቡን ብቻም ሳይሆን ፌደሬሽኑ ውስጥ የሚገኙ አመራሮች ሳይቀር በሁለት ጎራ ከፍሎ እያነታረከ ይገኛል። ይሁንና ከሳምንቱ መጨረሻ አንስቶ እስክ ትናንት ድረስ የተሰሙ ዜናዎች፤ የፌዴሬሽን ስራ አስፈፃሚ ኮሚቴ የፕሪሚየር ሊጉ ውድድር እንዲጀመር መወሰኑን እያስተጋቡ ይገኛሉ። ይሁንና የሊጉ አወዳዳሪ በጉዳዩ ዙሪያ በይፋ መግለጫ አልሰጠም። ሊጉ ይቀጥላል ተባለ እንጂ መቼ የሚለው ገና አልተወሰነም። የኢትዮጵያ ቡና እና መቀሌ 70 እንደርታ ጨዋታም በዚህ ሳምንት እንደሚካሄድ በጭምጭምታ ደረጃ እንደተገኘ መረጃው ያመላከተ ሲሆን፣ ጨዋታው መቼና እንዴት ይካሄድ የሚለው ቁርጡ አልተረጋገጠም። ጨዋታው ለተመልካች ክፍት ሆኖ ወይስ በዝግ ስታዲየም ይካሄዳል የሚለውም እልባት አላገኘም። በእርግጥ የሊጉ መርሃ ግብር በይፋ ቀጣይ እጣ ፈንታ አለመታወቅ መርሐ ግብሩን ለማሟላት ብቻ ለሚጫወቱ ክለቦች ፋይዳው እዚህ ግባ ላይባል ይችላል። ይሁንና ለሊጉ ዋንጫ ክብር የሚጫወቱ ክለቦች ላይ የሚያሳድረው ጫና ነጋሪ አያሻውም። ከተጨማሪ የፋይናስ ወጪ አንስቶ በተለይ በመሪነቱ ቦታ ለዋንጫ በሚፋለሙ ክለቦች የአሸናፊነት ስነልቦና ላይ የሚያሳድረው ጫና መዘንጋት አይኖርበት። ከዚህ ባለፈ
እንደ ባለፈው የውድድር
ዓመት ሊጉ በተቀመጠለት
የጊዜ ገደብ መጠናቀቅ
አልሆንልህ ብሎት፤ ጨዋታዎች
በክረምት ወራት በዶፍ
ዝናብ፣ ጭቃና ውሃ ባዘለ
ሜዳ መካሄዳቸውና ተጫዋቾች
ሜዳ ገብተው ሲንቦራጨቁ
መመልክታችን አይቀሬ ነው።
በመሆኑም ወሳኝና ውሳኔ
ያላገኘው የሊጉ እጣ ፈንታ
አስታዋሽ ይፈልጋል፡፡አዲስ ዘመን ሰኔ 4/2011 ታምራት ተስፋዬ